Värskes teadusajakirjas Nature lahti kirjutatud uuringust ilmneb, et kui seni arvas enamik teadlasi, et dinosauruste saatuse otsustas 65 miljoni aasta eest Maad tabanud asteroid, siis tegelikult kirjutati hiidsisalikele surmaotsus alla juba ca 100 miljonit aastat varem, mil Marsi ja Jupiteri vahel asuvas asteroidivöös põrkasid kokku kaks suurt kosmilist kivikamakat.  Päikesesüsteemi peamises asteroidivöös aset leidnud kokkupõrge vallandas uuringu kaasautori William Bottke sõnul ahelreaktsiooni, mis viis viimaks dinosauruste kadumiseni.  Bottke uurimisrühmal õnnestus tuvastada ka hiidisisalikud hauda viinud mõrvarelv - 170-kilomeetrise läbimõõduga iidne kivilahmakas.  Astronoomid tegid avastuse juhuslikult, uurides massiivse Sloani digitaalse taevauuringu andmebaasi ning vaadeldes Babtistina asteroidiperekonnaks kutsutavat ja Marsi ning Jupiteri vahel paiknevat fragmenteerunud taevakivimite gruppi.  Bottke sõnul märkasid nad selles sõna otses mõttes auku ning mõistsid peagi, et selle põhjustajaks on lähedalasuvate Marsi ja Jupiteri gravitatsioon, mis oli miljonite aastate vältel mõned fragmendid Päikesesüsteemi keskosa suunas tõuganud.  Teadlaste loodud arvutimudel näitas, et paljud sellised kosmilised kivid liikusid varem või hiljem Maaga ristuvale orbiidile, mistõttu oli praktiliselt vältimatu, et mõni suurem kivikamakas varem või hiljem meie koduplaneeti tabab.  Tänapäevani säilinud fragmentide liikumistrajektoori ja paiknemise põhjal selgitasid astronoomid välja, et antud asteroidiperekonna tekitajaks oli tõenäoliselt umbes 160 miljoni aasta eest toimunud kokkupõrge ligikaudu 170-kilomeetrise ja ca 60-kilomeetrise läbimõõduga kosmiliste kivilahmakate vahel, milles kokkupõrke väiksem osapool arvatavasti täielikult tolmustus.  Kaudselt kinnitab Bottke uurimisrühma väiteid ka tänapäevani säilinud asteroidifragmentide ning ligikaudu 65 miljoni aasta eest  Maale langenud ning setetesse ladestunud asteroidijäänuste identne keemiline koostis.  Avastus rõõmustab kindlasti ka neid  teadlasi, kes usuvad, et dinosauruste väljasuremise põhjustas just nimelt Maale langenud asteroid, mitte aga komeet.  Bottke on "kosmilise kriminalistikaga" tegelenud ka varem - 2006.a. jaanuaris sidus ta uurimisrüm 8 miljoni aasta eest Maale langenud tolmu- ja meteoorisaju Veritase nimelise asteroidiga.    Vaata ka: